b'\n_START_ARTICLE_\nKris\n_START_PARAGRAPH_\nKris tai keris on alun perin Jaavalta l\xc3\xa4ht\xc3\xb6isin oleva tikarityyppi. Sittemmin se on levinnyt my\xc3\xb6s eri puolille Kaakkois-Aasiaa. Kris on amuletin tapainen arvoesine, johon liitet\xc3\xa4\xc3\xa4n usein maagisia voimia. Ne ovat my\xc3\xb6s suvussa kulkevia perint\xc3\xb6kalleuksia, jotka voivat osoittaa esimerkiksi omistajansa vaurautta. Kris on ollut vuodesta 2008 osa Unescon aineettoman kulttuuriperinn\xc3\xb6n luetteloa.\n_START_SECTION_\nHistoria\n_START_PARAGRAPH_\nNykyisen kaltaisia kris-tikareja on alettu valmistaa 900- tai 1200-luvun paikkeilla Keski-Jaavalla. Valmistuksen alkuajankohta on ajoitettu kivireliefien kautta. Alun perin tikareilla lienee ollut k\xc3\xa4ytt\xc3\xb6\xc3\xa4 taisteluv\xc3\xa4linein\xc3\xa4, mutta ajan kuluessa niist\xc3\xa4 tuli rituaalisia ja maagisia amuletin tapaisia arvoesineit\xc3\xa4. Varhaisimmat Pajajaran- ja Majapahit-krisit valmistettiin takomalla yhdest\xc3\xa4 metallikappaleesta. My\xc3\xb6hemmin tikareihin on liitetty my\xc3\xb6s esimerkiksi puusta tai kullasta valmistettu kahva. Tikarit levisiv\xc3\xa4t Jaavalta muualle ja tikarien muunnelmia esiintyy Malakan niemimaalla, muilla Indonesian saarilla ja Filippiineill\xc3\xa4. Tikarien merkitys on huvennut huomattavasti viime vuosikymmenien aikana. Ammattitaitoisia tikarin takojia eli empuja on edelleen, mutta heid\xc3\xa4nkin m\xc3\xa4\xc3\xa4r\xc3\xa4ns\xc3\xa4 on v\xc3\xa4hentynyt huomattavasti historiallisista lukemista. Kris lis\xc3\xa4ttiin Unescon aineettoman kulttuuriperinn\xc3\xb6n luetteloon Indonesialaisena kohteena vuonna 2008.\n_START_SECTION_\nPiirteet\n_START_PARAGRAPH_\nKris-tikarin tunnusomaisin piirre on sen ep\xc3\xa4symmetrinen ter\xc3\xa4n tyv\xc3\xa4. Ter\xc3\xa4 voi olla suora tai aaltomainen ja se on vain harvoin erityisen ter\xc3\xa4v\xc3\xa4. Jos ter\xc3\xa4ss\xc3\xa4 on aaltoja, aaltojen m\xc3\xa4\xc3\xa4r\xc3\xa4 on aina pariton. Ter\xc3\xa4n koristekuviot valmistetaan rautaa ja nikkelipitoisia metalleja taottaessa kerroksittain aina kaksinkertaisesti taittaen. Esimerkiksi Jaavalla n\xc3\xa4it\xc3\xa4 kerroksia on tavallisesti joko 32, 64 tai 128. Kuviointi eli damaskointi tulee esille kun ter\xc3\xa4\xc3\xa4 pyyhit\xc3\xa4\xc3\xa4n hapolla. Kuviointiin vaikuttaa valmistusvaiheessa k\xc3\xa4ytetty metalliseos. Kuviointi voidaan my\xc3\xb6s toteuttaa kaivertamalla uria tikarin ter\xc3\xa4\xc3\xa4n ja t\xc3\xa4ytt\xc3\xa4m\xc3\xa4ll\xc3\xa4 urat esimerkiksi kullalla. Eri kuviointityyppej\xc3\xa4 on useita erilaisia ja jokaisella on oma nimens\xc3\xa4 ja merkityksens\xc3\xa4._NEWLINE_Kris-tikarin valmistaminen on maaginen rituaali. Tikarin takoja eli empu paastoaa ja rukoilee erityisten voimien saavuttamiseksi, jokta valmistettaessa siirtyv\xc3\xa4t tikariin. Tikareihin voidaan liitt\xc3\xa4\xc3\xa4 erilaisia maagisia voimia. Jotkin niist\xc3\xa4 saattavat tuoda voittoja taisteluissa, jotkut suojelevat onnettomuuksilta jotkin toiset saattavat tuoda onnea ja vaurautta. Toisaalta k\xc3\xa4ytt\xc3\xa4j\xc3\xa4lleen sopimaton kris saattaa aiheuttaa onnettomuuksia. Tikarin maaginen voima on sen ter\xc3\xa4ss\xc3\xa4. Muita osia, kuten kahva, tuppi tai koristeet voidaan vaihtaa tarvittaessa. Kris on my\xc3\xb6s omistajansa varakkuuden symboli. Vain ylh\xc3\xa4issyntyiset koristelivat tikarinsa kullalla. Omistajalleen tikari on perint\xc3\xb6kalleus. Tikarille annetaan uhrilahja perjantai-iltaisin ymp\xc3\xa4ri vuoden. Tikari tulee my\xc3\xb6s pest\xc3\xa4 rituaalisesti kerran vuodessa. Ennen pesua meditoidaan tikarin hengen tyynnytt\xc3\xa4miseksi. Tikaria kannetaan mukana arkisin ja niit\xc3\xa4 k\xc3\xa4ytet\xc3\xa4\xc3\xa4n useissa eri seremonioissa. Tikareita voivat kantaa niin miehet kuin naiset.'